b'\n_START_ARTICLE_\nJ\xc3\xb8rgen Fonemy\n_START_PARAGRAPH_\nJ\xc3\xb8rgen Fonemy eller JT Fonemy eller J\xc3\xb8rgen Thomsen er en dansk musiker.\n_START_SECTION_\nKarriere\n_START_PARAGRAPH_\nJ\xc3\xb8rgen Thomsen spillede i en kort periode i et orkester kaldet "The Lennons", hvorefter han i 1966 blev trommeslager ,og senere sanger, i pigtr\xc3\xa5dsgruppen the Clidows. Efter at gruppen gik i opl\xc3\xb8sning, blev Thomsen trommeslager i The Scarlets hvor ogs\xc3\xa5 s\xc3\xb8strene Lecia og Lucienne optr\xc3\xa5dte. I 1970\'erne var han sanger i gruppen Kashmir - som ikke har noget med de nuv\xc3\xa6rende Kashmir at g\xc3\xb8re - og udgav sidel\xc3\xb8bende et par grammofonplader i eget navn, bl.a. "Pigtr\xc3\xa5d" hvor Tim Stahl (fra Kashmir), John Guldberg og Flemming Bjergby medvirker. Sin st\xc3\xb8rste succes som solist kom i 1980, hvor han udgav pladen "Rul min hud" der skabte en vis omtale, og nogen steder n\xc3\xa6rmest blev kult. Succesen skyldtes m\xc3\xa5ske ogs\xc3\xa5, at det var en ret omfattende produktion med en del kendte musikere p\xc3\xa5 listen over medvirkende. Man h\xc3\xb8rer blandt andet Michael Hardinger, Tommy Seebach, Tim Stahl, og John Guldberg. I 1984 udgav J\xc3\xb8rgen Thomsen pladen "Tungen ud af vinduet", hvor han selv spillede alle instrumenter, og senere en single som en del af AIDS-kampagnen, og det blev det forel\xc3\xb8bigt sidste man h\xc3\xb8rte til ham. I resten af 1980\'erne arbejdede han som studiemusiker og korsanger - blandt andet for duoen Laid Back - men trak sig siden tilbage til et job som ekspedient i en pladeforretning. J\xc3\xb8rgen Thomsen flyttede i 1990\'erne til Allinge p\xc3\xa5 Bornholm og begyndte at deltage i det lokale musikliv. Ganske uventet blev J\xc3\xb8rgen Thomsen - som nu kaldte sig "Fonemy" - landskendt, da han ved et tilf\xc3\xa6lde blev interviewet af TV-2 Bornholm. Klippet, hvor Fonemy udtaler sig om piger der taler bornholmsk, blev bem\xc3\xa6rket af redaktionen bag Natholdet som besluttede sig for at finde ud af hvem denne Fonemy er. Det f\xc3\xb8rte til en del opm\xc3\xa6rksomhed, og gjorde sangeren n\xc3\xa6sten mere kendt end han var i sin oprindelige karriere.'